སྔགས་རྫོགས་གཉིས་ཀྱི་ལུགས་ལ་མ་བཅོས་རང་བབས་ཀྱི་ལྟ་བའི་ངང་ལ་ངང་གིས་གནས་པའི་སྒོམ་རིམ་ལ་རྒྱས་པར་ཕྱེས་ན་དགུ་དང་།བསྡུས་ན་གསུམ་དུ་གསུངས་པ་འདི་ལྟ་སྟེ།ཐུན་སྒོམ་དང་ངང་སྒོམ་དང་ཀློང་སྒོམ་དང་གསུམ་མོ།དེ་གསུམ་གྱི་གོ་དོན་ཇི་ལྟར་འགྲེལ་དགོས་སམ་ཞེ་ན།བོན་གྱི་སྤྱན་ལྡན་ཆེན་པོ་འ་ཞ་འགྲོ་མགོན་བློ་གྲོས་རྒྱལ་མཚན་གྱིས་མཛད་པའི་འགྲེལ་བ་ཡིད་བཞིན་རྣམ་པར་བཀོད་པའི་རྒྱན་ལས།སངས་རྒྱས་ཀྱི་ལུང་དང་བླ་མའི་གསུང་དང་རྟོགས་ལྡན་གྱི་ཉམས་མྱོང་གིས་འདིར་གསུམ་སྟེ།ཏིང་ངེ་འཛིན་གྱི་ཐུན་སྒོམ་དང་།བྱང་ཆུབ་སེམས་ཀྱི་ངང་སྒོམ་དང་།རྟོགས་པའི་ཀློང་སྒོམ་དང་གསུམ་མོ།དང་པོ་ནི།ལས་དང་པོ་བས་གྲངས་ཐུན་དུ་བཅད་ནས་བསྒོམ་པ་སྟེ།དཔེར་ན་སྤྲིན་བར་གྱི་ཉི་མ་དང་འདྲ་སྟེ་ཧྲབ་ཧྲིབ་ཏུ་བྱེད་པའམ།སྒོང་མཁན་གྱི་ལག་པ་དང་འདྲ་སྟེ།དང་པོ་ཟིན་པ་ཉུང་།བར་དུ་མཉམ།ཐ་མར་ལག་པའི་དབང་དུ་འགྱུར་བ་བཞིན་ནོ།དང་པོ་གནས་པ་ཉུང་།བར་དུ་ཆ་མཉམ།ཐ་མར་ཏིང་འཛིན་གཙོར་གྱུར་ནས།བཞག་ན་སྡོད།བཏང་ན་འགྲོ།བཟུང་ན་ཟིན།དགོས་དུས་སུ་སླེབས་པ་དེ་ཐུན་སྒོམ་ཚད་དུ་སྐྱོལ་བའི་དུས་ཡིན་ནོ།གཉིས་པ་ནི།དེ་བཞིན་བསྒོམ་པས་དཔེར་ན་སྤྲིན་བྲལ་གྱི་མཁའ་ལ་ཉི་མ་ཤར་བ་བཞིན།རིག་པ་གསལ་སྟོང་འཛིན་མེད་དུ་ལྷག་གིས་འཆར་ཏེ།དེ་ཡང་འབབ་ཆུ་དང་འདྲ་སྟེ་རྒྱུན་ཆད་མེད་པ་དང་།རྒྱ་མཚོ་དང་འདྲ་སྟེ་གཡོ་བ་མེད་པ་དང་།ནམ་མཁའ་དང་འདྲ་སྟེ་གསལ་ལ་དྭངས་པའི་ཉམས་འབྱུང་སྟེ།དེ་ཙམ་ན་རྣམ་རྟོག་ཅི་སྐྱེས་ཐམས་ཅད་ངོས་ཟིན་པས་རང་གྲོལ་དུ་ཞིག་སྟེ།དཔེར་ན་མཚོན་ཆའི་འཁོར་ལོ་བར་སྣང་ལ་བསྒྱུར་བ་དང་འདྲ་སྟེ།སྣང་བ་རང་གྲོལ་གྱི་ཉམས་འཆར།ཏིང་འཛིན་ལ་འདུ་འབྲལ་མེད་པས་སྒོམ་མེད་དང་ཡེངས་མེད་དུ་གནས་པ་གཅིག་འབྱུང་སྟེ།ངང་སྒོམ་ཚད་དུ་སྐྱོལ་བ་ཡིན་ནོ།གསུམ་པ་དེ་ལྟ་བུའི་རིག་པ་དེ་ཉམས་སུ་བླངས་པས་དོན་མངོན་དུ་འགྱུར་ཏེ།བསྒོམ་བྱ་དང་སྒོམ་བྱེད་ལས་འདས་པ་ནམ་མཁའ་དག་པའི་ངོགས་ལྟ་བུ་འཛིན་རྟོག་བློ་ལས་འདས་པ་གཅིག་འབྱུང་སྟེ།དེ་ཙམ་ན་ཉོན་མོངས་ཅི་སྐྱེས་ཡེ་ཤེས་དང་ཐུགས་རྗེ་རུ་འཆར།སྣང་བ་ཅི་ཤར་ཐམསཅད་བོན་དབྱིངས་རྣམ་དག་ཏུ་རྟོགས་ཏེ།དུས་དེ་ཙམ་ན་འཁོར་འདས་གཉིས་མེད་བཟང་ངན་སྤང་བླང་བདེ་སྡུག་སངས་རྒྱས་སེམས་ཅན་ཐམས་ཅད་དབྱེར་མེད་རོ་གཅིག་གི་དགོངས་པ་རྒྱུད་ལ་སྐྱེ་སྟེ།དཔེར་ན་སྟོང་འཁོར་ལོ་བསྒྱུར་བའི་རྒྱལ་པོ་གསེར་གླིང་ལ་བཞུགས་པ་ལྟ་བུའི་རྟོགས་པ་འཆར་ཏེ།དེ་ཙམ་ན་བོན་སྐུའི་རང་ས་ཟིན་པས་ཀློང་སྒོམ་ཟད་སར་སྐྱེལ་བ་ཡིན་ནོ།ཞེས་གསུངས་པ་ལྟར་རོ།